text: Vil stoppe Dybbøl Mølles forfald
  23 august 2011 kl. 14.59
  Dybbøl Møller maler stadig helt ad helvede til. Forfaldet breder sig trods millioner til istandsættelse af det nationale symbol.
  Det vil Grænseforeningen have sat en stopper for. Foreningen vil lave en landsindsamling, som skal sikre fem millioner kroner til en fond. Pengetanken skal give et årligt afkast på 250.000 kroner til vedligeholdelse af møllen.
  Dybbøl Mølle drives af Museum Sønderjylland, men museet har svært ved at skaffe pengene til den løbende vedligeholdelse.
  Møllen har gennem årene fået millioner til istandsættelse, blandt andet fem millioner kroner fra A.P. Møllerfonden.
  Møllen var i skudlinjen under voldsomme kampe i både 1848-49 og 1864. Under begge de slesvigske krige blev møllen ødelagt, men hver gang blev den genopbygget.
  Møllen og kornmagasinet er i dag indrettet med udstillinger, der fortæller historien om Dybbøl som nationalt symbol og erindringssted for to nationer - Danmark og Tyskland.
  I nyere tid slog John Mogensens møllens navn fast med sangen: Dybbøl Mølle maler helt ad helved' til. 
  Grænseforeningens hjemmeside.
  